**ΚΕΙΜΕΝΟ Ι Εθελοντισμός - Ενεργός Πολίτης:**

**Η δύναμη της Κοινωνίας των Πολιτών […]**

Ο εθελοντισμός δίνει νόημα και περιεχόμενο σε πανανθρώπινες αξίες, όπως ο ανθρωπισμός, ιδιαίτερα σημαντικές, σε μια περίοδο που κυριαρχεί η διαφθορά και ο ατομικισμός. Σήμερα το εθελοντικό κίνημα και γενικότερα ο ενεργός πολίτης στα πλαίσια της κοινωνίας των πολιτών αποτελεί την υγιή αντίδραση της κοινωνίας στα φαινόμενα της αδράνειας και της αποχής. Αποτελεί τη μεγάλη δύναμη της αλλαγής και τη δύναμη που αποτελεσματικά μπορεί να συγκρουστεί με το κατεστημένο. Ο εθελοντισμός αποτελεί αίτημα και ανάγκη των καιρών μας και αναδεικνύεται η αναδυόμενη δύναμη της κοινωνίας των πολιτών η οποία συμβάλει οριζόντια σε όλους τους τομείς της κοινωνίας. Εθελοντισμός είναι η ανιδιοτελής πράξη η οποία χωρίς ανταλλάγματα ή αμοιβή, προσφέρει για το κοινό καλό. Ο καλός πολίτης είναι αυτός που ενδιαφέρεται για τα κοινά με μόνο κίνητρο την προσφορά, καλλιεργώντας έτσι μια άλλη συμπεριφορά και νοοτροπία τόσο στην κοινωνία αλλά και στο δημόσιο ήθος. […] Ο εθελοντισμός με τις δράσεις του, συνιστά και μια επιμορφωτική λειτουργία η οποία συμβάλλει στην προσωπική του ανάπτυξη του, δίνοντας του την ευκαιρία να αναπτύξει νέες δεξιότητες και γνώσεις εκτός του τομέα της επίσημης εκπαίδευσης και της εργασίας. Ο εθελοντισμός είναι μια στάση ζωής που ενσωματώνει ιδιαίτερες αξίες, όπως η αλληλεγγύη, η κοινωνική δικαιοσύνη, η κοινωνική συμμετοχή, ενώ οι εθελοντές με τη δράση τους, προωθούν θετικές στάσεις και αντιλήψεις για διάφορα κοινωνικά θέματα όπως η καταπολέμηση του ρατσισμού, η στήριξη ευάλωτων ομάδων συνανθρώπων μας, η προστασία του περιβάλλοντος, η προώθηση της ανακύκλωσης, αιμοδοσία, αλλά και η συμβολή τους στην βελτίωση πολιτικών του κράτους. Η οργανωμένη δράση της κοινωνίας των πολιτών είναι σημαντικός πυλώνας μιας υγιούς κοινωνίας, που οριοθετεί τον τρίτο τομέα της οικονομίας. Ο πρώτος είναι ο δημόσιος, ο δεύτερος ο ιδιωτικός και ο τρίτος είναι ο τομέας του εθελοντισμού. Ο τρίτος τομέας βασίζεται στην οργανωμένη κοινωνία των πολιτών και στον ρόλο των Μη Κυβερνητικών Οργανώσεων οι οποίες παρέχουν υπηρεσίες, υλικά αγαθά αλλά και συμβάλει ουσιαστικά σε τομείς χάραξης πολιτικής, με στόχο στον εκσυγχρονισμό του κράτους. Για αυτό το λόγο η δημιουργία του Γραφείου του Επιτρόπου Εθελοντισμού και Μη Κυβερνητικών Οργανώσεων είναι μια σύγχρονη καινοτόμος πολιτική. Η αναβάθμιση των νομοθεσιών, η δημιουργία δυο «Σπιτιών του Εθελοντή»[…], οι πολιτικές πρόληψης σε θέματα ναρκωτικών, αλκοόλ, παραβατικότητας, τρομοκρατίας, ειδικότερα στους νέους. Οι σημαντικές Υπουργικές αποφάσεις όπως η έγκριση της Διακήρυξης των Δικαιωμάτων και Ευθυνών του Εθελοντή, η καθιέρωση της Ημέρας του Πολίτη, των Δημόσιων Διαβουλεύσεων και η έγκριση του Εγγράφου Πολιτικής της κοινωνίας των πολιτών. […] Στα σχολεία με τη συμβολή του Υπουργείου Παιδείας και Πολιτισμού, έχει εκδοθεί το εγχειρίδιο για τους εκπαιδευτικούς αλλά και τους μαθητές με τίτλο «Καλλιέργεια Εθελοντισμού και Ενεργού Πολίτη στα Σχολεία». Πρόκειται για ένα εργαλείο που αποτελεί σημαντικό βήμα στην προσπάθεια για την καλλιέργεια του εθελοντισμού στα πρώτα στάδια ανάπτυξης και εκπαίδευσης των νέων. Είναι σημαντικός και ο ρόλος του Γραφείου ως συμβουλευτικός φορέας σε Υπουργικές Επιτροπές και συμβουλευτικά σώματα. Η δημιουργία του θεσμού αυτού σκοπό έχει την αναβάθμιση του ρόλου των Μη Κυβερνητικών Οργανώσεων, τον εκσυγχρονισμό του εθελοντισμού και την ενθάρρυνση του ενεργού πολίτη και ειδικότερα των νέων. Στον τομέα αυτό είμαστε από τις λίγες χώρες στην Ευρώπη που έχουμε ολοκληρωμένες σύγχρονες και καινοτόμες πολιτικές οι οποίες έχουν και άμεσο θετικό αντίκτυπο τόσο στην κοινωνία αλλά και στην Πολιτεία. Γιάννης Γιαννάκης, εφημ. Huffingtonpost, 19/04/2016

**ΚΕΙΜΕΝΟ ΙΙ El Sistema Greece:**

**Μια κοινότητα χωρίς διακρίσεις με πυρήνα τη μουσική**

Mε όχημα τη μουσική, το El Sistema Greece συνεχίζει να ενώνει παιδιά και νέους ανεξαρτήτως προέλευσης, γλώσσας και μουσικών γνώσεων, με έμφαση στην κοινωνική ενσωμάτωση προσφύγων και μεταναστών. Το El Sistema ιδρύθηκε το 1975 στη Βενεζουέλα από τον Χοσέ Αντόνιο Αμπρέου, εκπαιδευτικό, μουσικό και ακτιβιστή, ο οποίος είχε ως κοινωνικό πρότυπο τη δομή μιας μουσικής ορχήστρας. Πρόκειται για ένα εθελοντικό πρόγραμμα εκπαίδευσης στην κλασική μουσική (και όχι μόνο) που στόχο έχει την παροχή ευκαιριών και την καταπολέμηση της παιδικής και νεανικής εγκληματικότητας και του κοινωνικού αποκλεισμού. Σύμφωνα με την Γενική Διευθύντρια του El Sistema Greece Δήμητρα Ραφτοπούλου, σκοπός του μουσικού προγράμματος είναι «η δημιουργία μιας κοινότητας με πυρήνα τη μουσική, χωρίς διακρίσεις, χωρίς αποκλεισμούς. Όλα τα παιδιά -ανεξαρτήτως καταγωγής, εθνικότητας, γλώσσας και θρησκείας- χάρη στη μουσική αποκτούν εφόδια για ένα καλύτερο μέλλον και αναπτύσσουν δεξιότητες επικοινωνίας, συνεργασίας και συνύπαρξης.

Η καθημερινότητα των παιδιών αλλάζει, περνούν δημιουργικό χρόνο, κάνουν φίλους και γίνονται μέλη μιας μεγάλης ομάδας, αποκτώντας έτσι αυτοπεποίθηση και κίνητρα αυτοβελτίωσης. Κύριος στόχος του προγράμματος είναι η ένταξή τους στην κοινωνία και η δημιουργία ευαισθητοποιημένων και συνειδητών πολιτών». Με αφορμή την συναυλία στο ΚΠΙΣΝ, η Δήμητρα Ραφτοπούλου μίλησε στο Αθηναϊκό - Μακεδονικό Πρακτορείο Ειδήσεων και στη Νάντια Μπακοπούλου για τις δράσεις του El Sistema στην Ελλάδα.

ΕΡ: Πώς γεννήθηκε η ιδέα να φτάσει το El Sistema στην Ελλάδα;

ΑΠ: Το El Sistema Greece έφτασε στην Ελλάδα τον Νοέμβριο του 2016 και είναι το μόνο στην Ελλάδα που έχει την επίσημη αναγνώριση και υποστήριξη του El Sistema Βενεζουέλας. Στην κορύφωση της προσφυγικής κρίσης, οι ιδρυτές Anis Barnat και Elisa Sologni, ένιωσαν την ανάγκη να προσφέρουν στα παιδιά των καταυλισμών. […]

ΕΡ: Ποια είναι η διαφορετική μουσικοπαιδαγωγική προσέγγιση στο El Sistema;

ΑΠ: Τα παιδιά μέσω της ιδιαίτερης αυτής προσέγγισης, δεν μαθαίνουν απλώς μουσική αλλά επιπλέον, καλλιεργούν δεξιότητες και αποκτούν σημαντικά οφέλη για την εξέλιξή τους. Η ιδιαιτερότητα της θεωρίας του El Sistema που ξεκίνησε στη Βενεζουέλα από το μαέστρο Χοσέ Αντόνιο Αμπρέου, είναι ότι δεν ξεκινά από τη θεωρία αλλά βασίζεται στην ίδια την εμπειρία. Τα παιδιά τραγουδούν ή αντίστοιχα παίζουν όργανα χωρίς να γνωρίζουν τις νότες, χωρίς να διαβάζουν πεντάγραμμο και παρτιτούρες. Όλα ξεκινούν με τον ήχο και την αφή. Σιγά σιγά εντάσσεται και η θεωρία με τις παρτιτούρες τις οποίες οι μαθητές γνωρίζουν ήδη ακουστικά κι εμπειρικά και βλέπουν πια και πώς γράφονται. Ακολουθείται, δηλαδή, η ακριβώς αντίθετη διαδικασία από αυτή στα κλασικά ωδεία.

ΕΡ: Πώς είναι ένα μάθημα με το Εl Sistema Greece στους προσφυγικούς καταυλισμούς του Σκαραμαγκά και του Ελαιώνα;

ΑΠ: Τα μαθήματα στους προσφυγικούς καταυλισμούς δε διαφέρουν πολύ από τα υπόλοιπα μαθήματα του El Sistema Greece. Έχουν την ίδια πειθαρχία, το ίδιο πείσμα, τον ίδιο ρυθμό. Είναι συγκινητικό το πώς τα παιδιά περιμένουν κάθε φορά έξω από την αίθουσα να ξεκινήσει το μάθημα. Η μουσική είναι μέρος της καθημερινότητάς τους πλέον. Πολύ σημαντικό είναι ότι πολλά από τα παιδιά συμμετέχουν παράλληλα και στην El Sistema Greece Youth Orchestra και μαζί με τα υπόλοιπα μέλη της, συναντιούνται κάθε Σάββατο. Αυτό πρακτικά σημαίνει ότι έχουν την ευκαιρία να βρεθούν εκτός καταυλισμού, παρέα με συνομηλίκους με κοινά ενδιαφέροντα. Το ίδιο φυσικά, συμβαίνει και κάθε φορά που συμμετέχουν σε κάποια από τις συναυλίες μας.

ΕΡ: Το El Sistema Greece δραστηριοποιείται εδώ και δύο χρόνια στην Ελλάδα. Ποιοι είναι οι στόχοι και οι προσδοκίες του για το μέλλον;

ΑΠ. Παρακολουθώντας καθημερινά τους μαθητές μας, σίγουροι πια για τα οφέλη του προγράμματος, είμαστε αποφασισμένοι να προσφέρουμε το πρόγραμμα σε όσο το δυνατόν περισσότερα παιδιά. Στοχεύουμε σε συνεργασίες με ιδρύματα, οργανισμούς και κοινοτικά κέντρα ώστε να αυξήσουμε τις ώρες των μαθημάτων και επιπλέον, πολύ σύντομα πρόκειται να λειτουργήσει και ένα παράρτημα του El Sistema Greece εκτός Αθηνών. Παράλληλα, το El Sistema Greece συνεργάζεται με διάσημους μουσικούς από όλο τον κόσμο, διοργανώνοντας συναυλίες στις μεγαλύτερες σκηνές της πόλης με πρωταγωνιστές τα ίδια τα παιδιά, προσφέροντάς τους έτσι ολοκληρωμένη μουσική εμπειρία. Νάντια Μπακοπούλου (δημοσιευμένη συνέντευξη στο διαδίκτυο)

**ΚΕΙΜΕΝΟ ΙΙΙ «Το νησί των συναισθημάτων»**

 «Μια φορά κι έναν καιρό, υπήρχε ένα νησί στο οποίο ζούσαν όλα τα Συναισθήματα. Εκεί ζούσαν η Ευτυχία, η Λύπη, η Γνώση, η Αγάπη και όλα τα άλλα συναισθήματα. Μια μέρα έμαθαν ότι το νησί τους θα βούλιαζε και έτσι όλοι επισκεύασαν τις βάρκες τους και άρχισαν να φεύγουν. Η Αγάπη ήταν η μόνη που έμεινε πίσω. Ήθελε να αντέξει μέχρι την τελευταία στιγμή. Όταν το νησί άρχισε να βυθίζεται, η Αγάπη αποφάσισε να ζητήσει βοήθεια. Βλέπει τον Πλούτο που περνούσε με μια λαμπερή θαλαμηγό. Η Αγάπη τον ρωτάει: «Πλούτε, μπορείς να με πάρεις μαζί σου;», «Όχι, δεν μπορώ» απάντησε ο Πλούτος. «Έχω ασήμι και χρυσάφι στο σκάφος μου και δεν υπάρχει χώρος για σένα». Η Αγάπη τότε αποφάσισε να ζητήσει βοήθεια από την Αλαζονεία που επίσης περνούσε από μπροστά της σε ένα πανέμορφο σκάφος. «Σε παρακαλώ βοήθησέ με» είπε η Αγάπη. «Δεν μπορώ να σε βοηθήσω Αγάπη. Είσαι μούσκεμα και θα μου χαλάσεις το όμορφο σκάφος μου» της απάντησε η Αλαζονεία. Η Λύπη ήταν πιο πέρα και έτσι η Αγάπη αποφάσισε να ζητήσει από αυτή βοήθεια. «Λύπη άφησέ με να έρθω μαζί σου». «Ω Αγάπη, είμαι τόσο λυπημένη που θέλω να μείνω μόνη μου» είπε η Λύπη. Η Ευτυχία πέρασε μπροστά από την Αγάπη αλλά και αυτή δεν της έδωσε σημασία. Ήταν τόσο ευτυχισμένη, που ούτε καν άκουσε την Αγάπη να ζητά βοήθεια. Ξαφνικά ακούστηκε μια φωνή: «Αγάπη, έλα προς τα εδώ! Θα σε πάρω εγώ μαζί μου!». Όταν ένας πολύ ηλικιωμένος κύριος που η Αγάπη δεν γνώριζε, αλλά ήταν γεμάτη από τέτοια ευγνωμοσύνη, που ξέχασε να ρωτήσει το όνομά του. Όταν έφτασαν στην στεριά ο κύριος έφυγε και πήγε στο δρόμο του. Η Αγάπη γνωρίζοντας πόσα χρωστούσε στον κύριο που τη βοήθησε, ρώτησε την Γνώση: «Γνώση, ποιος με βοήθησε»; «Ο Χρόνος» της απάντησε η Γνώση. «Ο Χρόνος;;» ρώτησε η Αγάπη. «Γιατί με βοήθησε o Χρόνος;» Τότε η Γνώση χαμογέλασε και με τη βαθιά σοφία της είπε: «Μόνο ο Χρόνος μπορεί να καταλάβει πόσο μεγάλη σημασία έχει η Αγάπη». Μάνος Χατζιδάκις, «Το νησί των συναισθημάτων»

**ΘΕΜΑ Α** Ποιοι είναι οι στόχοι του προγράμματος El Sistema σύμφωνα με όσα αναφέρονται στο κείμενο 2 ; Να τους παρουσιάσετε σε μία παράγραφο 60-80 λέξεων . (15 μονάδες )

**ΘΕΜΑ Β Ερώτημα** 1 Nα ελέγξετε αν οι παρακάτω προτάσεις είναι σωστές η λανθασμένες με βάση τα στοιχεία των κειμένων Ι και ΙΙ σημειώνοντας το γράμμα Σ ή Λ για κάθε μία από αυτές.

I. Ο εθελοντισμός αποτελεί μία κοινωνική δράση που αντιτίθεται στην παθητικοποίηση του σύγχρονου ανθρώπου.

II. Ο εθελοντής μέσω της δράσης του εκπαιδεύεται και αναπτύσσεται προσωπικά.

III. Η Κοινωνία Πολιτών αποτελεί σημαντικό πυλώνα του ιδιωτικού τομέα της οικονομίας.

IV. Ο ιδρυτής του El Sistema θεωρούσε τη δομή της μουσικής ορχήστρας κοινωνικό πρότυπο.

V. Το El Sistema ξεκινά με την θεωρητική μάθηση και μετά εισάγει την εμπειρία. (15 μονάδες )

**Ερώτημα 2** Ποια νομίζετε ότι είναι η πρόθεση του συγγραφέα στην 5η παράγραφο του κειμένου Ι ; Πώς ο τρόπος με τον οποίο επέλεξε να την αναπτύξει υπηρετεί την πρόθεση αυτή; (10 μονάδες)

**Ερώτημα 3** α) Ο συντάκτης στην πρώτη και τη δεύτερη παράγραφο του Κειμένου Ι χρησιμοποιεί την ενεργητική σύνταξη συχνά με υποκείμενο το ονοματικό σύνολο «Ο εθελοντισμός» ή «το εθελοντικό κίνημα» ή «ο εθελοντής». Ποιο είναι το επικοινωνιακό αποτέλεσμα που προκύπτει από αυτή την επιλογή; β) « Όλα τα παιδιά -ανεξαρτήτως καταγωγής, εθνικότητας, γλώσσας και θρησκείας χάρη στη μουσική αποκτούν εφόδια για ένα καλύτερο μέλλον και αναπτύσσουν δεξιότητες επικοινωνίας, συνεργασίας και συνύπαρξης.» (Κείμενο ΙΙ) Στην παραπάνω περίοδο λόγου να κάνετε την απαραίτητη αλλαγή στο πρόσωπο που χρησιμοποιείται έτσι ώστε το ύφος να καταστεί άμεσο και οικείο και να αποδοθεί η έννοια της καθολικότητας. [10 μονάδες (6+4)]

γ) Να αντικαταστήσετε τις υπογραμμισμένες λέξεις με συνώνυμες έτσι ώστε το ύφος να γίνει πιο απλό και καθημερινό.

 - αναδεικνύεται η αναδυόμενη δύναμη της κοινωνίας

- Η οργανωμένη δράση της κοινωνίας των πολιτών είναι σημαντικός πυλώνας μιας υγιούς κοινωνίας

- Για αυτό το λόγο η δημιουργία του Γραφείου του Επιτρόπου Εθελοντισμού και Μη Κυβερνητικών Οργανώσεων είναι μια σύγχρονη καινοτόμος πολιτική

- Πρόκειται για ένα εργαλείο που αποτελεί σημαντικό βήμα στην προσπάθεια για την καλλιέργεια του εθελοντισμού

- η δημιουργία μιας κοινότητας με πυρήνα τη μουσική (5 μονάδες)

**ΘΕΜΑ Γ** Ο εθελοντισμός προϋποθέτει την αγάπη για το συνάνθρωπο. Ποιοι είναι,σύμφωνα με το ποίημα, οι παράγοντες που εμποδίζουν τον άνθρωπο να εκδηλώσει την αγάπη και την ανιδιοτέλειά του ; Να απαντήσετε αξιοποιώντας κειμενικούς δείκτες του ποιήματος (150 λέξεις ) (15 μονάδες )

**ΘΕΜΑ Δ** Σε άρθρο εφημερίδας της περιοχής σας διατυπώνεται η άποψη ότι ο εθελοντισμός δεν μπορεί να αποτελέσει απάντηση στα οξύτατα αδιέξοδα της εποχής μας, που απαιτούν γενναίες πολιτικές αποφάσεις και ριζικές κοινωνικές αλλαγές, και ότι οι εθελοντές ουσιαστικά αναλώνονται σε ανέφικτες και ανεδαφικές διεκδικήσεις. Σε άρθρο που δημοσιεύετε για να ανασκευάσετε την παραπάνω θέση, να επισημάνετε **τα οφέλη του εθελοντισμού αλλά και τους τρόπους με τους οποίους το σχολείο μπορεί να συμβάλει στην ανάπτυξη της κουλτούρας του εθελοντή στους νέους**. (300- 350 λέξεις).

ΘΕΜΑ Α Σύμφωνα με το κείμενο ΙΙ στόχος του El Sistema είναι η κοινωνική ένταξη παιδιών και νέων ,χωρίς διακρίσεις , μέσω της μουσικής. Το πρόγραμμα αποσκοπεί στην πρόληψη της παιδικής εγκληματικότητας και της περιθωριοποίησης του νέου με τη δημιουργία μίας μουσικής κοινότητας. Η συμμετοχή σε αυτήν την κοινότητα συνεπάγεται την κοινωνικοποίηση των παιδιών, την ανάπτυξη των επικοινωνιακών τους δεξιοτήτων και της αυτοπεποίθησής τους και την εξέλιξή τους σε υπεύθυνους και ενεργούς πολίτες. (73 λέξεις)

ΘΕΜΑ Β Ερώτημα 1 1. Σ 2. Σ 3. Λ 4. Σ 5. Λ

Ερώτημα 2 Στόχος του συντάκτη στην 5η παράγραφο του κειμένου Ι είναι να πείσει τους αναγνώστες του για τη συμβολή της εθελοντικής δράσης στην χάραξη μιας πολιτικής που οδηγεί στον κρατικό εκσυγχρονισμό. Τα παραδείγματα θεσμικών καινοτομιών με τα οποία αναπτύσσει την παράγραφο (Γραφείου του Επιτρόπου Εθελοντισμού, «Σπιτιών του Εθελοντή» , …πολιτικές πρόληψης σε θέματα ναρκωτικών, …τρομοκρατίας, Υπουργικές αποφάσεις… Εγγράφου Πολιτικής της κοινωνίας των πολιτών) λειτουργούν ως τεκμήρια αυτής της άποψης , αρκετά πειστικά, αφού σχετίζονται με το θέμα ,είναι επαρκή και συνδέουν το θέμα με την πραγματικότητα.

Ερώτημα 3 α) Επικοινωνιακό αποτέλεσμα στο δέκτη : Στην ενεργητική σύνταξη δίνεται έμφαση στο υποκείμενο της πρότασης και τις ενέργειές του. Με αυτή την επιλογή ο συντάκτης αναδεικνύει με σαφήνεια αφενός το θεματικό κέντρο του κειμένου, που είναι ο εθελοντισμός, και αφετέρου τις επιδράσεις του σε διάφορους τομείς της ανθρώπινης ζωής. Η ενεργητική σύνταξη προσδίδει έμφαση στο υποκείμενο, στο πρόσωπο που ενεργεί, και ταυτόχρονα καθιστά το ύφος πιο απλό, άμεσο και οικείο.

β) Χρήση α΄ πληθυντικού προσώπου (αμεσότητα , οικειότητα , καθολικότητα) « Όλα τα παιδιά -ανεξαρτήτως καταγωγής, εθνικότητας, γλώσσας και θρησκείαςχάρη στη μουσική αποκτούμε εφόδια για ένα καλύτερο μέλλον και αναπτύσσουμε δεξιότητες επικοινωνίας, συνεργασίας και συνύπαρξης.»

γ)- αναδεικνύεται= παρουσιάζεται, προβάλλεται - πυλώνας = στήριγμα, άξονας - καινοτόμος = προοδευτικός, πρωτοποριακός, μοντέρνος - εργαλείο = βοήθημα, μέσο - πυρήνα = επίκεντρο, βάση

 ΘΕΜΑ Γ Ο Μάνος Χατζιδάκης χρησιμοποιώντας ένα παραμύθι , μια αλληγορία , παρουσιάζει άμεσα και κατανοητά τη διαπίστωση ότι ο σύγχρονος άνθρωπος έχει περιχαρακωθεί γύρω από το ατομικό του σύμπαν. Προσωποποιώντας την Αγάπη τη βάζει να κατοικεί σε ένα νησί που βουλιάζει συμβολίζοντας την ηθική παρακμή της κοινωνίας. Η Αγάπη παραμένει εκεί διατηρώντας μια ελπίδα . Ωστόσο δεν τα καταφέρνει και ζητάει βοήθεια όπως πολλοί συνάνθρωποί μας ,που αδυνατούν να ανταπεξέλθουν στις δυσκολίες της ζωής . Η έκκληση της Αγάπης για βοήθεια προσκρούει στις δικαιολογίες των συνοίκων της ,του Πλούτου , της Αλαζονείας, της Λύπης ,της Ευτυχίας που, ενώ μπορούν, αρνούνται να βοηθήσουν . Στις προσωποποιημένες αυτές έννοιες διακρίνει κανείς τη θεοποίηση του χρήματος και την πλεονεξία , την υπεροψία εξαιτίας της αίσθησης ανωτερότητας του βολεμένου έναντι του κατατρεγμένου . Τέλος το καθηλωτικό συναίσθημα της θλίψης , η μοναξιά και η αποξένωση του ανθρώπου στις σύγχρονες μεγαλουπόλεις , το κυνήγι της ευτυχίας που ταυτίζεται με τα υλικά αγαθά παρουσιάζονται ως τροχοπέδη για την εκδήλωση συμπαράστασης προς το συνάνθρωπο .

Άρθρο Δ: επικρίσεις κατά του εθελοντικού κινήματος.

Ζ1: τα οφέλη του εθελοντισμού για το άτομο και το κοινωνικό σύνολο

Ζ2: Τρόποι με τους οποίους το σχολείο μπορεί να συμβάλει στην ανάπτυξη της κουλτούρας του εθελοντή στους νέους.

Τίτλος: «Ο σύγχρονος εθελοντισμός: ο ρόλος και η σημασία του για τους νέους» Ενδεικτικός πρόλογος: Η σύγχρονη κοινωνία λόγω της πολυμορφίας της αντιμετωπίζει πλήθος ανακατατάξεων, παράγει παθογένειες, αλλά βιώνει και προβλήματα. Το σημαντικότερο από αυτά είναι η απουσία ενδιαφέροντος και φροντίδας για τον συνάνθρωπο, πράγμα που οδηγεί στην περιθωριοποίηση συγκεκριμένων ατόμων ή ομάδων. Ωστόσο, η διάδοση, ανάπτυξη και ενίσχυση του εθελοντικού κινήματος, κυρίως τα τελευταία χρόνια, επιχειρεί να ομαλοποιήσει τις συνθήκες που επικρατούν στις σύγχρονες κοινωνίες.

Δ: Ασφαλώς δεν λείπουν οι επικρίσεις κατά του εθελοντικού κινήματος που εστιάζονται στα εξής:

- Η λειτουργία εθελοντικών οργανώσεων επιτρέπει στις κυβερνήσεις να αποκρύψουν την ευθύνη τους για τη συρρίκνωση του κοινωνικού κράτους

- Υπάρχουν υποψίες ότι οι εθελοντικές οργανώσεις δεν λειτουργούν ανεξάρτητα, αλλά ελέγχονται από πολιτικά και οικονομικά κέντρα εξουσίας, αφού οι χρηματοδότησή τους προέρχεται μεταξύ άλλων και από κρατικούς πόρους και από ιδιωτικές χορηγίες.

- Σε πολλές περιπτώσεις τίθεται ζήτημα αδιαφάνειας ως προς τη διαχείριση των οικονομικών των εθελοντικών οργανώσεων, ιδιαίτερα των Μη Κυβερνητικών Οργανώσεων, που δρουν διεθνώς και διαχειρίζονται υπέρογκα ποσά.

 - Αμφισβητούνται οι προθέσεις ορισμένων εθελοντών, αφού θεωρείται ότι κάποιοι συμμετέχουν προκειμένου να αποκομίσουν προσωπικά οφέλη

 - Τέλος οι εθελοντές για ορισμένους είναι αφελείς ονειροπόλοι αφού οι προσπάθειές τους επικεντρώνονται στα συμπτώματα και όχι στις αιτίες των προβλημάτων.

Μεταβατική: Ακόμη κι αν οι επικρίσεις αληθεύουν σε ορισμένες περιπτώσεις, δεν είναι σωστό να καταδικάζεται το εθελοντικό κίνημα συλλήβδην, ούτε να υποτιμάται η ανακούφιση και η ελπίδα που προσφέρει στους ανθρώπους που έχουν ανάγκη.

Ζ 1: Οφέλη του εθελοντισμού Για το άτομο:

- αξιοποίηση με γόνιμο τρόπο των δυνάμεων, της δημιουργικότητας, της ενέργειας και του ενθουσιασμού κυρίως των νέων.

- Ανάπτυξη της κοινωνικής συνειδητοποίησης του ατόμου και καλλιέργεια της επιθυμίας για κοινωνική προσφορά

- γνωριμία με νέες συνήθεις άλλων λαών και επαφή με νέα πολιτιστικά στοιχεία

- αίσθημα ψυχικής ικανοποίησης και πληρότητας

- κοινωνική αναγνώριση ως αποτέλεσμα ανιδιοτελούς προσφοράς στο κοινωνικό σύνολο - ο εθελοντισμός προσφέρει εργασιακή εμπειρία και δικτύωση στο άτομο - δίνει τη δυνατότητα πραγματοποίησης ταξιδιών ανά τον κόσμο και αφήνει περιθώρια διασκέδασης.

Για την κοινωνία:

 - Διατήρηση και ενίσχυση της κοινωνικής συνοχής (προώθηση της αλληλεγγύης, ενίσχυση κοινωνικών δεσμών, πνεύμα ενότητας και ομοψυχίας)

- ενίσχυση της δημοκρατίας και εδραίωση της κοινωνίας των πολιτών

- ανάδειξη των προβλημάτων που απασχολούν την κοινωνία και αφύπνιση της κοινής γνώμης

- κάλυψη των κενών και των αδυναμιών της πολιτείας

Ζ 2: Τρόποι με τους οποίους το σχολείο μπορεί να συμβάλει στην ανάπτυξη της κουλτούρας του εθελοντή στους νέους

- Διάδοση ανθρωπιστικών αξιών και καλλιέργεια ανθρωπιστικής παιδείας

- πραγματοποίηση εθελοντικών δράσεων με πρωτοβουλία των ίδιων των μαθητών ή με τη συνεργασία με διάφορες εθελοντικές οργανώσεις.

 - συνεργασία με τους γονείς για ευαισθητοποίηση των μαθητών στο θέμα του εθελοντισμού

- δημοκρατική λειτουργία του σχολείου που να επιτρέπει την αυτενέργεια και την ανάληψη πρωτοβουλιών από τους μαθητές

- σύνδεση του σχολείου με την κοινωνία και κυρίως με τις τοπικές κοινότητες ώστε οι μαθητές να γνωρίζουν ποια είναι τα προβλήματα που χρειάζονται την εθελοντική συνδρομή τους.

- ενίσχυση μέσω του σχολείου του πνεύματος συντροφικότητας, αλληλεγγύης και σεβασμού στη διαφορετικότητα. - παρουσία του εθελοντισμού σε άλλα μαθήματα ως διακριτής ενότητας (π.χ στην Κοινωνική και Πολιτική Αγωγή, στα Θρησκευτικά κ.α)

Ενδεικτικός επίλογος: Γίνεται σαφές και κατανοητό πως η εθελοντική δράση είναι σπουδαιότερη την περίοδο αυτή και μπορεί να στρέψει προς τις βασικές αρχές του ανθρωπισμού, αρχές που συνάδουν με την ίδια την κοινωνία και την αρμονική λειτουργία της.